Direktorica MMF-a upozorila na 'teške posljedice' ukoliko američki Kongres ne dopusti dodatno zaduživanje
Christine Lagarde nije željela podržati niti jedan od planova za rješavanje krize o kojima se ovih dana debatira u Washingtonu
Anketa dnevnika Washington Post i televizijske mreže ABC pokazuje da je većina Amerikanaca nezadovoljna ekonomskom politikom predsjednika Obame, kao i njegovim planovima o smanjenju državnog proračunskog deficita. Direktorica Međunarodnog monetarnog fonda Christine Lagarde izjavila je da Sjedinjene Države trebaju po brzom postupku riješiti krizu u vezi s dodatnim zaduživanjem savezne vlade, jer bi u protivnom – kako je rekla - moglo doći do vrlo teške situacije. Gospođa Lagarde je to izjavila u newyorškom Vijeću za međunarodne odnose, ne-vladinoj organizaciji koja se bavi analiziranjem svjetskih političkih i ekonomskih trendova. Čelnica MMF-a je izjavila da Sjedinjene Države – ukoliko Kongres ne odobri dodatno zaduživanje – neće moći vraćati svoje dugove, što bi bilo vrlo loše ne samo za Ameriku već i cijeli svijet. Međutim, Christine Lagarde nije željela podržati niti jedan od postojećih planova za rješavanje krize, oko kojih se ovih dana debatira u Washingtonu. ****** U Washingtonu se i danas raspravlja o rješavanju krize oko dodatnog zaduživanja američke vlade, koje treba odobriti Kongres. Rok za okončanje pregovora je 2. kolovoza – za tjedan dana – nakon čega bi se moglo dogoditi da Sjedinjene Države neće moći podmirivati neke od svojih financijskih obveza, pogotovo otplate dugova. U sinoćnjem obraćanju naciji, predsjednik Barack Obama izjavio je da bi moglo doći do duboke gospodarske krize, ako se ne postigne kompromis do sljedećeg utorka. Postoje dva plana o okončanju krize – jedan je podnio Senat, u kojem su većina demokrati, a jedan Zastupnički dom – gdje su većina republikanci. ****** Anketa dnevnika Washington Post i televizijske mreže ABC pokazuje da je većina Amerikanaca nezadovoljna ekonomskom politikom predsjednika Obame, kao i njegovim planovima o smanjenju državnog proračunskog deficita. Vladinom ekonomskom politikom nezadovoljno je – prema ovom istraživanju – 57 posto građana. Uz to, predsjednikovim proračunskim rješenjima nezadovoljno je 60 posto Amerikanaca. Nešto više od polovice ispitanika iskazalo je nezadovoljstvo vladinom politikom zapošljavanja.